ลีสซิงปล่อยกู้สนั่นมอเตอร์โชว์
กสิกรธนชาตร่วมหมื่นล้านอีโคคาร์มาแรงลูกค้านิยม
11 เม.ย. 2555

กสิกรธนชาตร่วมหมื่นล้านอีโคคาร์มาแรงลูกค้านิยม
ธุรกิจเช่าซื้อคึก ยอดขายมอเตอร์โชว์ช่วยดันปล่อยกู้ตั้งแต่ต้นปี
นายอัครนันท์ ฐิตสิริวิทย์ กรรมการผู้จัดการ บริษัท ลีสซิ่งกสิกรไทย เปิดเผยว่า บริษัทมียอดปล่อยสินเชื่อเช่าซื้อจากงานมอเตอร์โชว์ครั้งที่ผ่านมาประมาณ 4,000 ล้านบาท หรือ 5,500 คัน และกว่าครึ่งเป็นรถยนต์ประเภทอีโคคาร์ที่ลูกค้าเริ่มนิยม
นายธีรชาติ จิรจรัสพร ผู้อำนวยการอาวุโส ฝ่ายพัฒนาผลิตภัณฑ์เช่าซื้อ ธนาคารธนชาต กล่าวว่า มีลูกค้ายื่นขอสินเชื่อเช่าซื้อรถจากงานมอเตอร์โชว์กับธนาคารประมาณ 1.2 หมื่นราย หรือมีวงเงินประมาณ 6,000 ล้านบาท ซึ่ง 90% จะได้รับการอนุมัติสินเชื่อ
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือกรุงศรี ออโต้ กล่าวว่า บริษัทได้ยอดสินเชื่อเช่าซื้อจากงานมอเตอร์โชว์ประมาณ 300 ล้านบาท สูงกว่าเป้าที่ตั้งไว้ เป็นผลมาจากลูกค้ามีความต้องการซื้อรถยนต์มาก
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ กล่าวว่า สินเชื่อเช่าซื้อของธนาคารในงานมอเตอร์โชว์เป็นไปตามเป้าหมายที่วางไว้ประมาณ 10% ของยอดจองรถในงาน เพราะมีรถอีโคคาร์หลายค่ายเปิดตัวในงานนี้และทำให้ยอดจองมีสัดส่วนที่สูง
นายณรงค์ ศรีจักรินทร์ ผู้ช่วยผู้จัดการใหญ่ บริหารช่องทางการขายและบริหาร ธนาคารไทยพาณิชย์ กล่าวว่า ธนาคารอยู่ระหว่างสรุปตัวเลขยอดขอสินเชื่อในงานมอเตอร์โชว์ว่ามียอดขอสินเชื่อจำนวนเท่าไหร่ แต่คาดว่าจากยอดจองรถยนต์ในงานมอเตอร์โชว์ทั้งหมด 5.7 หมื่นคัน จะเป็นยอดที่ซื้อเงินสดประมาณ 15-20% หรือประมาณ 1 หมื่นคัน ส่วนที่เหลือ 4.7 หมื่นคัน ถึงเป็นยอดสินเชื่อเช่าซื้อ ซึ่งคาดว่าคงจะแบ่งกระจายกันไปตามสัดส่วนของผู้ให้บริการเช่าซื้อที่มีอยู่ในตลาด
อย่างไรก็ตาม ในช่วงไตรมาสแรกที่ผ่านมายอดปล่อยสินเชื่อเช่าซื้อของธนาคารยังมีการเติบโตที่ดี สามารถปล่อยสินเชื่อใหม่ได้ถึง 2.5 หมื่นล้านบาท เนื่องจากผู้ผลิตรถยนต์สามารถฟื้นตัวและส่งมอบรถยนต์ที่ค้างมาจากปีที่แล้วได้เร็วกว่าที่คาดการณ์ไว้ ทำให้คาดว่าปีนี้จะปล่อยสินเชื่อใหม่ได้ตามเป้า 8 หมื่นล้านบาทถึง 1 แสนล้านบาท เนื่องจากตลาดรถยนต์ใหม่ปีนี้มีแนวโน้มเติบโตดีมาก และคาดว่าจะมียอดขายรถเกิน 1 ล้านคัน
นายณรงค์ กล่าวว่า แม้ยอดจองรถในงานมอเตอร์โชว์จะมากถึง 5.7 หมื่นคัน ก็คงไม่ส่งผลกระทบต่อยอดขายรถในช่วงที่เหลือของปีนี้ เพราะถึงอย่างไรผู้ผลิตรถยนต์ก็คงเริ่มทยอยส่งมอบรถให้ลูกค้าได้ประมาณไตรมาส 3 นี้ และปริมาณการซื้อรถป้ายแดงคงเข้ามาต่อเนื่อง ไม่ได้หยุดชะงักแต่อย่างใด